Nem csípősek a hegyes-erős paprika vetőmagok teszteredményei

A Nemzeti Élelmiszerlánc-biztonsági Hivatal (Nébih) szakemberei hegyes-erős paprikák vetőmagjait vizsgálták a Szupermenta program legújabb tesztjén. A termékteszt megnyugtató eredménnyel zárult, ugyanis minden követelménynek megfelelt ‒ mind a 12 termék. A végső rangsor a kedveltségi és a hatósági vizsgálat összesített eredményei alapján alakult ki. A teszt a Nébih monorierdei fajtakitermesztő állomásán folytatódik.

A hegyes-erős paprika gyakran kap helyet a kiskertekben, hiszen nagyszerű kiegészítője lehet a vasárnapi húslevesnek, a hétvégi bográcsozásnak és a különféle szendvicseknek is. A pikáns íz kedvelői többfajta hegyes-erős paprika vetőmagja közül választhatnak. A Szupermenta a legutóbbi tesztje során összesen 12 kiskerti vetésre szánt vetőmagot vizsgált meg, melyek között négy csávázott és hét hibrid szerepelt. Származásukat tekintve kilenc hazai, három pedig külföldi volt.

Vetőmagokról lévén szó, a Nébih laboratóriumi szakemberei elsősorban a legfőbb minőségi mutatókat: a csírázóképességet, valamint a tisztaságot vizsgálták meg. Ellenőrizték továbbá a tételek idegenmag-tartalmát is, azaz hogy található-e bennük idegen, paprikától eltérő fajú mag. Az eredmények megnyugtatóak, ugyanis a vonatkozó határértékeknek minden egyes termék megfelelt.

A hatósági felügyelők a paprikavetőmagok jelölésére is figyelmet fordítottak. Ellenőrizték a kötelező jelölések és az alapvető termékinformációk meglétét, így például a fajta és a származás feltüntetését. A vizsgálat során szintén szempont volt, hogy a vetőmagokat minőséget megóvó, zárt csomagolásban kínálják-e a vásárlóknak. A tesztelt termékek minden kritérium alapján megfelelőnek bizonyultak.

A kedveltségi vizsgálat ezúttal kérdőíves formában történt: a résztvevők olyan, felhasználóként fontos szempontok alapján értékelték a termékeket, mint a csomagoláson feltüntetett információk, valamint a felhasználási utasítás megléte és érthetősége. Emellett a hivatal szakértői pontozással értékelték a legfontosabb minőségi mutatók: a csírázóképesség és a tisztaság laboratóriumi vizsgálatainak eredményeit. A végső rangsor a kedveltségi és a hatósági vizsgálat összesített eredményei alapján született meg.

A dobogó legfelső fokára a Royal Sluis Magrovet Cristobal F1 került, második helyezést ért el a Rédei Kertimag Palóc F1, a harmadik helyen pedig holtversenyben a Royal Sluis Magrovet Csípős Spirál F1 és a Garafarm Magrovet Hot Spirál F1 végzett.

További információk, érdekességek, valamint a részletes vizsgálati eredmények elérhetőek a Nébih Szupermenta termékteszt oldalán: https://szupermenta.hu/pikans-teszt-hegyes-eros-paprika-vetomagok-nagyito-alatt/

A termékteszt egyfajta folytatásaként a Nébih monorierdei fajtakitermesztő állomásán elvetett tesztelt magok fejlődését a szakemberek nyomonkövetik. A gyakorlati tapasztalatokról szintén beszámol majd a Szupermenta csapata.

Kapcsolódó YouTube videó: Nem csípősek a hegyes-erős paprika vetőmagok teszteredményei

Kapcsolódó anyagok:

Hegyes-erős paprika eredményközlő táblázat letölthető formában (xlsx)

A hegyes-erős paprika teszt eredményközlő videó leirata (pdf)

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/13707/nem-csiposek-a-hegyes-eros-paprika-vetomagok-teszteredmenyei/